گونئی آذربایجان اوزون ایللر دیر، آسیمیلاسیوندان(بهنزهتمه) چکیر. البت بورانین دردی تکجه آسیمیلاسیون دئییل. الیناسیون(اؤزگهلشمه) دا بورانین دردیدیر. ائله بیل بوردا اولانلار اؤزلرینی بیرلرینه گرک اوخشادالار. بلکه 80 ایللیک سورهلی باسقین بو میللتین اؤزونه گووهنمهیین الیندن آلیب. البت گونئی آذربایجان کوتلهسی اؤز ضیالیسیندان(ضیالی آدلانان) ائتگیلنمهدییی زامانلار اؤزونه گووهنیب.
آسیمیلاسیوندان داد تپهنلر، یئری گلدیکده باشقالارینا آسیمیله اولورلار. بلکه ده آسیمیله اولدوقلارینا اینانمیرلار. اینسانلار اؤزلرینه گووهنمهدیکلرینده نئجه باشقالاری اونلارا گووهنسینلر. سیز گونئیآذربایجانلینی هر زامان آسیمیله اولماق دوروموندا گؤره بیلرسینیز.
ائلهبیل بوردا اولانلار هئچ زامان بورانی یاشاماییبلار، بیر ایل باشقا یئرده قالدیقلاری زامان بوتون خویلارینی دهییشیرلر، دانیشیق طرزلرینی ده دهییشیرلر. اینانماساز، باشقا اؤلکهلره گئدن گونئیآذربایجانلیلارا باخین. هر یئره گئدیبلر اورانین دیلینی گؤتوروبلر.
ایستانبول تورکجهسیله فارسجا یازماق باجاریق ساییلیر. باجاریغی اولان هر بیر کس ایلک اؤز دیلینده باجاریقلی اولمالیدیر. بو دیلی یازمالیدیر. دیل دردی وارسا ایلک اؤزونو توختاتمالیدیر. اؤزو توختادیقدا باشقالارین توختاماغینی دوشونمهلی دیر.
azb_Arab azb_Arab azb_Arab azb_Arab